## Būvdarbu līgums ielu apgaismojuma būvniecību Rucavas novada Rucavas ciemā

## 1.daļai Nr.2017/299

|  |  |
| --- | --- |
| Rucavas novada domē, | 2017. gada 6.septembrī |

**Rucavas novada dome,** reģistrācijas Nr.90000059230, “Pagastmāja”, Rucavas pagasts, Rucavas novads, LV - 3477, tās domes priekšsēdētāja Jāņa Veita personā, kurš darbojas saskaņā ar Nolikumu un likumu „Par pašvaldībām” pamata, turpmāk šī līguma tekstā saukts „PASŪTĪTĀJS” no vienas puses,

**SIA „EMPOWER”,** reģistrācijas Nr.50003563201, būvkomersanta reģ. Nr.1589-R, kuras vārdā uz statūtu pamata rīkojas tās valdes priekšsēdētājs Ģirts Galzons, turpmāk līguma tekstā saukts “IZPILDĪTĀJS”, no otras puses, abi kopā saukti Puses, katra atsevišķi Puse,

atbilstoši Pasūtītāja izsludinātā iepirkuma “Ielu apgaismojuma būvniecība Rucavas novadā” (iepirkuma identifikācijas numurs RND/2017/08) nolikumam (turpmāk tekstā Nolikums), pamatojoties uz Pasūtītāja Iepirkumu komisijas 2017.gada 3.augusta lēmumu Nr.1 (Iepirkumu komisijas 03.08.2017. protokols nr.5) 1.daļā,

noslēdz šo līgumu, ar saistošo spēku Pušu tiesību un saistību pārņēmējiem, par sekojošo (turpmāk tekstā Līgums):

1. Līgumā lietotie termini

1.1. Būvuzraugs - persona, kura pārstāv Pasūtītāju, un nodrošina Pasūtītāja tiesības un intereses būvdarbu veikšanas procesā xxxxxx, sertifikāta nr. xxxxxx, tālrunis xxxxxx, e-pasts: xxxxxx.

1.2. Būvdarbu vadītājs - sertificēts būvspeciālists, kuru ieceļ Izpildītājs un kura pienākums ir nodrošināt būvdarbu vadīšanu un būvdarbu kvalitatīvu izpildi atbilstoši Būvprojektam, Līgumam, iepirkuma nolikumam, ievērot citus būvniecību reglamentējošos normatīvos aktus un būvizstrādājumu izmantošanai noteiktās tehnoloģijas, pārstāvēt Izpildītāju attiecībās ar Pasūtītāju. Būvdarbu vadītājam ir pienākums atbilstoši plānotajiem darbiem atrasties Būvobjektā, nodrošināt, ka būvdarbos tiek izmantoti tikai Būvprojektam atbilstoši materiāli un būvizstrādājumi, kuriem ir atbilstību apliecinoši dokumenti, pēc Būvuzrauga pieprasījuma sniegt detalizētu informāciju par Būvdarbu izpildē izvēlētajām metodēm, pēc būvinspektora pieprasījuma iesniegt dokumentāciju. Būvdarbu vadītājs ir xxxxxx, sertifikāta nr. xxxxxx, tālrunis xxxxxx, e-pasts xxxxxx.

1.3. Būvobjekts – 1.daļā elektroapgādes ārējie tīkli Rucavas novada Rucavas ciemā (kadastra apzīmējums Nr. 64840087360; 64840080278).

1.4. Būvprojekts – dokumentu kopums, kas ietver Elektroapgādes objekta būvniecības ieceri, t.i., paskaidrojuma rakstu un tam pievienotos grafiskos un teksta materiālus, ko sagatavojis projektētājs SIA „IK projekts”, Reģ. Nr. 42103037103, Būvkomersanta reģ. Nr. 2104-AR, 1.daļai Rucavas novada Rucavas ciemā.

1.5. Tāme – Līgumam pievienotās Izpildītāja aizpildītās Lokālās tāmes 1. daļai atbilstoši Būvprojektam.

1.6. Būvdarbu pieņemšana – elektroapgādes ārējo tīklu būvdarbu izpildes nodošana Pasūtītājam, Būvdarbu pieņemšanas – nodošanas akta un Būvobjekta pieņemšanas – nodošanas akta parakstīšana. Būvdarbu pieņemšanu apliecina Būvvaldes atbildīgās amatpersonas atzīme uz Paskaidrojuma raksta II daļas (Būvdarbu pabeigšana).

1.7. Pasūtītāja pārstāvis – xxxxxx, tālrunis xxxxxx.

2. Līguma priekšmets

2.1. Pasūtītājs uzdod un Izpildītājs ar savu darbaspēku, tehniskajiem līdzekļiem un materiāliem veic ielu apgaismojuma būvniecību Būvobjektā saskaņā ar Būvprojektu, Nolikumu, Izpildītāja iesniegto iepirkuma Finanšu piedāvājumu (pielikums nr.1), tai skaitā Tāmēm (pielikums Nr.2), turpmāk tekstā – Būvdarbi.

2.2. Būvdarbi sevī ietver visus Līgumā un Būvprojektā noteiktos nepieciešamos būvdarbus, būvniecības vadību un organizēšanu, būvniecībai nepieciešamo materiālu un iekārtu piegādi, Būvobjekta nodošanu, izpilddokumentācijas sagatavošanu un citas darbības, kuras izriet no Līguma vai Būvprojekta.

3. Līguma izpildes kārtība

3.1. Izpildītājs Būvdarbu izpildi uzsāk 5 (piecu) darba dienu laikā pēc apstiprinājuma saņemšanas, ka Rucavas novada būvvaldes atbildīgā amatpersona ir saņēmusi nepieciešamos dokumentus, t.i. ir izpildīti būvdarbu uzsākšanas nosacījumi.

3.2. Izpildītājam Būvdarbi jāpabeidz un atbilstoša dokumentācija, tai skaitā Līguma 9.5.punktā noteiktais garantijas laika nodrošinājums, jāiesniedz 60 dienu laikā no līguma abpusējās parakstīšanas dienas.

3.3. Izpildītājs, izpildot Būvdarbus, ievēro Būvprojektu. Izpildītājs atzīst, ka Būvprojekts ir korekts un skaidrs un ka to var īstenot atbilstoši Līguma noteikumiem, nepārkāpjot normatīvo aktu prasības.

3.4. Pasūtītājs nenodrošina Izpildītāju ar Būvdarbu izpildei nepieciešamajiem resursiem (elektroenerģija, ūdens, kanalizācija un tml.). Nepieciešamos resursus Izpildītājs nodrošina pats par saviem līdzekļiem.

3.5. Pasūtītājs un Izpildītājs Līguma izpildes gaitā Būvdarbu organizatorisko jautājumu risināšanai rīko sanāksmes. Sanāksmēs Pasūtītāju pārstāv Būvuzraugs un/vai Pasūtītāja pārstāvis, Izpildītāju pārstāv Būvdarbu vadītājs. Sanāksmē var piedalīties arī citas personas. Sanāksmes tiek sasauktas vienu reizi nedēļā, ja vien Puses nav vienojušās par citu sanāksmes sasaukšanas kārtību. Sanāksmes sasaukšanu un protokolēšanu nodrošina Pasūtītājs.

3.6. Izpildītājs pēc Būvdarbu pabeigšanas par to rakstiski paziņo Pasūtītājam un sastāda aktu par faktiski izpildītiem Būvdarbiem. Pasūtītājs 5 (piecu) darba dienu laikā no akta saņemšanas brīža veic izpildīto Būvdarbu iepriekšēju apskati.

3.7. Ja iepriekšējās apskates laikā tiek konstatēti defekti, nepabeigti Būvdarbi u.tml., tiek sastādīts defektu akts un tiek noteikts termiņš trūkumu novēršanai. Pozitīva atzinuma saņemšanas gadījumā Pasūtītājs paraksta faktiski izpildīto Būvdarbu pieņemšanas – nodošanas aktu.

3.8. Akts par faktiski izpildītiem Būvdarbiem ir pamats maksājumu izdarīšanai saskaņā ar Līguma noteikumiem, taču tas neierobežo Pasūtītāja tiesības noraidīt ar aktu pieņemtos Būvdarbus, veicot Būvobjekta pieņemšanu.

3.9. Pēc būvlaukuma sakārtošanas tiek organizēta Būvobjekta nodošana un atbilstošas dokumentācijas sagatavošana un parakstīšana, kā arī tiek parakstīts Būvobjekta pieņemšanas – nodošanas akts.

3.10. Ne iepriekšējās apskates Būvdarbu pieņemšanas – nodošanas akta parakstīšana, ne arī Būvvaldes amatpersonas atzīme uz Paskaidrojuma raksta neatbrīvo Izpildītāju no atbildības par Būvdarbu defektiem, kuri atklājas pēc Būvobjekta pieņemšanas.

4. Līguma summa un norēķinu kārtība

4.1. Līguma summa bez PVN ir EUR 18743,77 *(astoņpadsmit tūkstoši septiņi simti četrdesmit trīs euro un 77 centi),* PVN 21 % ir EUR 3936,19 *(trīs tūkstoši deviņi simti trīsdesmit seši euro un 19 centi).* Līguma kopējā summa ar PVN ir EUR 22679,96 *(divdesmit divi tūkstoši euro seši simti septiņdesmit deviņi euro un 96 centi).*

4.2. Atbilstoši Līguma 4.1.punktā noteiktajai līguma summai, PVN 21 % ir EUR 3936,19 (trīs tūkstoši deviņi simti trīsdesmit seši euro un 19 centi), ko Pasūtītājs saskaņā ar *Pievienotās vērtības nodokļa likuma* 142. panta otro daļu samaksā valsts budžetā. PVN likmes maiņas gadījumā tiek sagatavota atbilstoša vienošanās, kas pēc parakstīšanas kļūst par Līguma neatņemamu sastāvdaļu.

4.3. Līguma summa, PVN aprēķināta saskaņā ar Tāmi (pielikums Nr.2), kas atbilst Izpildītāja iesniegtajam piedāvājumam dalībai iepirkumā un tajā ietilpst visas ar Līgumā, Tehniskajā specifikācijā un citos Līguma pielikumos noteikto prasību izpildi saistītās izmaksas, tajā skaitā visas personāla izmaksas, nodokļi, kā arī visas ar Būvdarbu veikšanu netieši saistītās izmaksas.

4.4. Tāmē noteiktās izmaksas paliek nemainīgas uz visu Līguma izpildes laiku, ja Pasūtītājs nemaina Būvprojekta dokumentāciju, izņemot gadījumu, ja Līguma darbības laikā Latvijas Republikā noteikti jauni nodokļi vai izmainīti esošie, kas attiecas uz izpildāmajiem darbiem.

4.5. Pasūtītājs veic samaksu, pārskaitot attiecīgo naudas summu uz Izpildītāja norādīto bankas kontu šādā kārtībā:

4.5.1. avansa maksājumu 20 % no līguma summas pēc Izpildītāja pieprasījuma;

4.5.2. norēķinu pēc visu Būvdarbu pabeigšanas ne vairāk kā 70 % apmērā no Līguma summas, atbilstoši faktiski izpildīto Būvdarbu pieņemšanas – nodošanas aktā noteiktajiem darbu apjomiem un summām;

4.5.3. galīgais norēķins 10% apmērā no Līguma summas pēc Būvobjekta pieņemšanas-nodošanas akta parakstīšanas un Garantijas laika nodrošinājuma (polises) iesniegšanas Pasūtītājam.

4.6. Līdz Būvobjekta pieņemšanai izmaksātā summa nedrīkst pārsniegt 90% no Līguma summas.

4.7. Pasūtītājs jebkuru maksājumu veic, pārskaitot attiecīgo summu bezskaidras naudas norēķinu veidā uz šajā Līgumā norādīto Izpildītāja bankas kontu 30 (trīsdesmit) dienu laikā pēc atbilstoša rēķina saņemšanas.

4.8. Puses vienojas, ka gadījumā, ja Pasūtītājam pienākas līgumsods saskaņā ar Līguma noteikumiem, Pasūtītājs ir tiesīgs to atskaitīt no Izpildītājam izmaksājamās samaksas.

4.9. Papildus veikto Būvdarbu samaksa var tikt veikta tikai šajā līgumā noteiktajos gadījumos un līgumā noteiktajā kārtībā, noslēdzot atbilstošu vienošanos.

5. Būvdarbu apjomu izmaiņas, to apmaksas kārtība

5.1. Būvdarbu apjomi var tikt palielināti izmaiņu vērtībai nepārsniedzot 15 % no Finanšu (iepirkuma) piedāvājumā norādītās kopējās summas, ja Būvdarbu laikā tiek konstatētas nepilnības Būvprojektā vai šāda nepieciešamība rodas nepārvaras varas apstākļu rezultātā. Šādi papildus veikti Būvdarbi, nerīkojot iepirkumu, var tikt apmaksāti tikai atbilstoši Publisko iepirkumu likuma noteikumiem. Papildus veicamo Būvdarbu izmaksas aprēķina piemērojot Tāmēs norādīto vienību izcenojumus. Ja papildus ieslēdzamie darbi ietver pozīcijas, kas nav minētas darbu apjomos, izcenojumi tiek noteikti pēc spēkā esošām tirgus cenām.

5.2. Būvdarbu apjomi var tikt samazināti, ja Būvdarbu gaitā atklājas, ka Tāmēs norādītajā apjomā tos veikt nav nepieciešams. Šajos gadījumos norēķini par izpildītajiem darbiem notiek pēc faktiskās izpildes, nemainot Izpildītāja piedāvātās vienību cenas darbiem, materiāliem, mehānismiem, kā arī piedāvātās laika normas.

5.3. Būvdarbu apjomu palielināšanas/samazināšanas kārtība:

5.3.1. Izpildītājs, Pasūtītāja būvuzraugs, autoruzraugs sastāda aktu par ieslēdzamajiem / izslēdzamajiem apjomiem un būvdarbu pozīcijām, turpmāk tekstā – Ieslēdzamo / Izslēdzamo darbu Akts;

5.3.2. Izpildītājs uz Ieslēdzamo / Izslēdzamo darbu Akta pamata sagatavo Būvdarbu tāmi un iesniedz Pasūtītājam;

5.3.3. Pasūtītājs 5 darba dienu laikā no tāmes saņemšanas brīža saskaņo to vai arī sniedz pamatotu atteikumu;

5.3.4. Pēc tāmes saskaņošanas Izpildītājs un Pasūtītājs noslēdz vienošanas par Ieslēdzamo / Izslēdzamo darbu Aktā minēto darbu veikšanu / neveikšanu, kas pēc abpusējas parakstīšanas kļūst par Līguma neatņemamu sastāvdaļu.

6. Pušu saistības, tiesības un atbildība

6.1. Izpildītājs uzņemas:

6.1.1. Organizēt profesionālās civiltiesiskās atbildības apdrošināšanu atbilstoši normatīvo aktu prasībām un 3 (trīs) dienu laikā pēc līguma parakstīšanas iesniegt Pasūtītājam apdrošināšanas polises kopijas, uzrādot minēto dokumentu oriģinālus (piemēro, ja apdrošināšanas polise nav pievienota iepirkuma piedāvājumam);

6.1.2. veikt Būvdarbus saskaņā ar šī Līguma noteikumiem, nodrošinot savlaicīgu un kvalitatīvu Būvdarbu sniegšanu saskaņā ar šajā Līgumā un tā pielikumos norādītajiem nosacījumiem un termiņiem;

6.1.3. ne vēlāk kā 2 (divu) darba dienu laikā pēc būvvaldes apstiprinājuma (Līguma 3.1. punkts) saņemšanas pieņemt no Pasūtītāja Būvobjektu, parakstot par to aktu;

6.1.4. Būvdarbus veikt atbilstoši LR Latvijas būvnormatīvu un citu spēkā esošu normatīvo aktu prasībām, kas reglamentē Līgumā noteikto Būvdarbu veikšanu, tajā skaitā darba drošības tehnikas, darba aizsardzības, ugunsdrošības, elektrodrošības, sanitāros un apkārtējās vides aizsardzības noteikumus. Būvniecībā pielietot tikai sertificētus materiālus atbilstoši ES vai ekvivalentiem standartiem un LR būvnormatīviem;

6.1.5. ievērot tīrību (organizējot būvgružu regulāru izvešanu), darba drošības, ugunsdrošības, satiksmes drošības prasības Būvdarbu veikšanas laikā;

6.1.6. nodrošināt visas Būvdarbu izpildes procesā nepieciešamās dokumentācijas sagatavošanu un iesniegšanu Pasūtītājam;

6.1.7. Līguma izpildē izmantot materiālus, būvizstrādājumus un iekārtas, kādas ir noteiktas Piedāvājumā vai kādas ir iepriekš saskaņotas ar Pasūtītāju, un kādas pilnībā atbilst Būvprojektam. Būvuzņēmējs apņemas ievērot materiālu un būvizstrādājumu ražotāja noteiktos standartus un instrukcijas;

6.1.8. pirms Būvobjekta pieņemšanas - nodošanas akta parakstīšanas sakārtot Būvobjektu (tai skaitā, aizvākt būvgružus, inventāru un darba rīkus, neizmantotos materiālus, nepieciešamības gadījumā atjaunot zālāju un stādījumus blakus teritorijās u.tml.);

6.1.9. ievērot un izpildīt Pasūtītāja likumīgās prasības, kā arī regulāri saskaņot veicamo Būvdarbu izpildi;

6.1.10. apmeklēt sanāksmes;

6.1.11. par saviem līdzekļiem nodrošināt Būvobjekta un Būvobjektā esošo materiālu, tehnikas un darba rīku saglabāšanu, Būvobjekta apsardzi (ja nepieciešams) visā Būvdarbu izpildes laikā;

6.1.12. ja darbu veikšanu kavē klimatiskie apstākļi, kas neļauj tehnoloģiski pareizi veikt būvdarbus Būvobjektā, Izpildītājam ir pienākums ne vēlāk kā 5 (piecu) darba dienu laikā pēc minēto iemeslu konstatēšanas iesniegt Pasūtītājam aktu par tehnoloģisko pārtraukumu. Aktā jāraksturo klimatisko apstākļu ietekmes vērtējums attiecībā uz savu saistību izpildi saskaņā ar Līgumu. Paziņojumā jānorāda paredzamais līgumsaistību izpildes turpinājuma termiņš. Darbu atļauts atsākt tikai tad, kad laika apstākļi atbilst tehnoloģiskajām prasībām; pēc Pasūtītāja pieprasījuma iesniegt meteoroloģiskā dienesta izziņu vai tamlīdzīgu dokumentu, kas apliecina būvniecībai nelabvēlīgu laika apstākļu esamību;

6.1.13. Izpildītājs uzņemas pilnu atbildību par savu nolīgto apakšuzņēmēju darbību Būvobjektā, patstāvīgi organizēt savu nolīgto apakšuzņēmēju darbu, kā arī veikt izpildīto Būvdarbu kontroli un pieņemšanu. Norēķinus ar apakšuzņēmējiem kārtot patstāvīgi. Garantēt, ka ar tā nolīgtajiem apakšuzņēmējiem noslēgto Līgumu noteikumi nebūtu pretrunā ar Līgumu.

6.2. Pasūtītājs uzņemas:

6.2.1. veikt samaksu Līgumā noteiktajā kārtībā;

6.2.2. savlaicīgi veikt Izpildītāja veikto Būvdarbu pieņemšanu un sniegt attiecīgus komentārus un papildinājumus vai pretenzijas Līgumā noteiktajā veidā un termiņos;

6.2.3. saņemt atļaujas Būvdarbu uzsākšanai un izsniegt atbilstošus dokumentus Izpildītājam;

6.2.4. nodot Izpildītājam un pieņemt no Izpildītāja Būvobjektu, par ko starp Pusēm tiek parakstīti atsevišķi akti;

6.2.5. nozīmēt Būvuzraugu;

6.2.6. savu iespēju robežās sniegt Izpildītājam visu Līguma izpildei tieši nepieciešamo, Izpildītāja pieprasīto informāciju un dokumentāciju, kā arī informāciju, kuru Pasūtītājs vai Izpildītājs uzskatīs par nepieciešamu nodot Līguma izpildes sekmēšanai;

6.2.7. nodrošināt Izpildītājam, tā personālam un transportam iespēju robežās un cik tas ir atkarīgs no Pasūtītāja, netraucēti piekļūt Būvobjektam Līguma izpildei.

6.3. Pasūtītājam ir tiesības par saviem līdzekļiem veikt kontroli par šī Līguma izpildi:

6.3.1. pieaicinot speciālistus un ekspertus,

6.3.2. pieaicināt Būvprojekta autoru autoruzraudzības veikšanai, būvuzraugu.

6.4. Ar šo Līgumu Puses apņemas nekavējoties rakstiski informēt viena otru par jebkādām grūtībām Līguma izpildes procesā, kas varētu aizkavēt savlaicīgu Būvdarbu veikšanu un Līguma izpildi.

6.5. Ar šo Līgumu Puses apliecina, ka tām ir visas nepieciešamās pilnvaras un tiesības, lai slēgtu šo Līgumu, kā arī tām nav zināmi nekādi tiesiski vai faktiski šķēršļi vai iemesli, kas jebkādā veidā ietekmētu vai aizliegtu uzņemties Līgumā minēto pienākumu izpildi.

7. Līgumsods

7.1. Gadījumā, ja Izpildītāja vainas dēļ vai viņa Līguma izpildē iesaistītu trešo personu vainas dēļ Būvdarbi nav veikti pienācīgā kvalitātē, ko apliecina sastādītie akti un/vai Būvdarbi nav nodoti (nav parakstīts pieņemšanas – nodošanas akts) Līgumā paredzētajā termiņā un Pasūtītājs pieprasa no Izpildītāja maksāt līgumsodu, Izpildītājs maksā Pasūtītājam līgumsodu 0,05 % (piecas simtās daļas procenta) apmērā no Līguma kopējās summas (bez PVN) par katru nokavēto dienu, bet ne vairāk kā 10% no Līguma kopējās summas (bez PVN).

7.2. Gadījumā, ja Pasūtītājs nesamaksā Izpildītājam Līguma maksājumu paredzētajos termiņos Līgumā noteiktajā kārtībā un Izpildītājs pieprasa no Pasūtītāja maksāt Izpildītājam līgumsodu, Pasūtītājs maksā Izpildītājam līgumsodu 0,05 % (piecas simtās daļas procenta) apmērā no nesamaksātās summas (bez PVN) par katru nokavēto dienu, bet ne vairāk kā 10% no Līguma kopējās summas (bez PVN).

7.3. Gadījumā, ja Līgums tiek izbeigts pirms termiņa Izpildītāja vainas dēļ un Pasūtītājs pieprasa no Izpildītāja maksāt līgumsodu, Izpildītājs maksā Pasūtītājam līgumsodu 1 % (viena procenta) apmērā no Līguma kopējās summas (bez PVN) neatkarīgi no paveiktā darba apjoma, kā arī atgiež avansa maksājumu vai tā nenosegto daļu 5 (piecu) dienu laikā no atbilstoša rēķina saņemšanas, ja Izpildītāja izpildīto Būvdarbu apjoma summa ir mazāka nekā avansa maksājums.

7.4. Līgumsoda samaksa neatbrīvo Puses no Līgumā noteikto saistību pilnīgas izpildes, izņemot Līguma 7.3. punktā noteiktajā gadījumā.

8. Atbildība un riska pāreja

8.1. Katra Puse ir atbildīga par Līguma neizpildīšanu vai par to, ka Līgums nav izpildīts pienācīgi tās vainas dēļ.

8.2. Ja Puses Būvdarbu veikšanas laikā ar savu darbību vai bezdarbību rada zaudējumus otrai Pusei, vainīgai Pusei ir pienākums atlīdzināt otrai Pusei nodarītos zaudējumus pilnā apmērā.

8.3. Cilvēku traumu, tai skaitā Pasūtītāja darbinieku un/vai trešo personu, darbu, materiālu vai iekārtu un cita Pasūtītāja īpašuma bojāšanas vai iznīcināšanas risku uzņemas Izpildītājs, izņemot, ja tas rodas Pasūtītāja vainas dēļ.

8.4. Izpildītājs uzņemas Būvobjekta, Būvdarbu, materiālu un iekārtu nejaušas bojāšanas vai iznīcināšanas risku, un tas pāriet no Izpildītāja uz Pasūtītāju ar Būvobjekta pieņemšanas brīdi (pieņemšanas – nodošanas akta parakstīšanu).

9. Apdrošināšana un garantija

9.1. Izpildītājs par saviem līdzekļiem slēdz būvuzņēmēja un būvdarbu vadītāja civiltiesiskās apdrošināšanas līgumu. Civiltiesiskās apdrošināšanas līgumi jāuztur spēkā visu Būvdarbu un šajā līgumā noteikto būvdarbu garantijas laiku.

9.2. apdrošināšanas limits nedrīkst būt mazāks nekā 19.08.2014. MK not. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu) un pašrisku ne lielāku kā EUR 500.00 (pieci simti *euro*, 00 centi).

9.3. Izpildītāja profesionālās civiltiesiskās atbildības apdrošināšanas polisē kā trešajai personai ir jābūt minētam – Pasūtītājam un tajā ir jābūt iekļautam apdrošinātāja apliecinājumam, ka apdrošinātājs neizmantos tam likumā “Par apdrošināšanas līgumu” piešķirtās tiesības izbeigt apdrošināšanas līgumu Izpildītāja maksātnespējas vai likvidācijas gadījumā.

9.4. Garantijas termiņš veiktajiem Būvdarbiem ir 3 (trīs) gadi no Būvdarbu pieņemšanas dienas.

9.5. Izpildītājs pēc Būvdarbu nodošanas (pieņemšanas – nodošanas akta) ne vēlāk kā 10 dienu laikā iesniedz Pasūtītājam Būvdarbu Garantijas laika nodrošinājumu garantijas saistību izpildei ne mazāk kā 10 (desmit) % apmēra no izpildīto būvdarbu kopējās summas, ieskaitot PVN. Šajā punktā minētajai garantijai jābūt attiecinātai uz Līguma priekšmetu, kā labuma guvējs ir jānorāda Pasūtītājs, garantija jāuztur spēkā visu šajā līgumā noteikto garantijas laiku.

9.6. Izpildītājs ir atbildīgs par visiem Būvdarbu defektiem un tādējādi Pasūtītājam nodarītiem zaudējumiem, kas rodas vai var rasties visā Būvdarbu garantijas laikā.

9.7. Ja Pasūtītājs garantijas laikā konstatē bojājumus, par to tiek paziņots Izpildītājam nosūtot rakstisku pretenziju, norādot arī vietu un saprātīgu termiņu, kurā defekts ir jānovērš.

9.8. Izpildītājs uz sava rēķina novērš bojājumus vai citas nepilnības, kuras Būvobjektā vai Būvdarbos tiek konstatētas garantijas laikā pie pareizas Būvobjekta ekspluatācijas, un uz kurām ir attiecināma šajā Līguma sadaļā noteiktā garantija.

9.9. Ja Izpildītājs neveic Līguma 9.8. punktā noteiktās darbības, Pasūtītājs ir tiesīgs pieaicināt defekta novēršanai citu darbu izpildītāju un vērsties pie Izpildītāja Garantijas laika saistību izpildes nodrošinātāja un atbilstoši pieprasīt izmaksāt summu, kas ir nepieciešama defektu un bojājumu novēršanai.

9.10. Puses vienojas, ka rakstiskā pretenzijā minēto defektu novēršanu un darbu izpildi pienācīgā kvalitātē apliecinās tikai Pušu parakstīts darbu pieņemšanas – nodošanas akts. Līdz šāda akta parakstīšanai uzskatāms, ka defekts nav izlabots un Būvdarbu garantijas laiks tiek pagarināts līdz defektu izlabošanas brīdim.

9.11. Ja Izpildītājs kavē un nepamatoti novilcina ierašanos Būvobjektā, kā arī laiku, kamēr Būvdefekts netiek izlabots, garantijas laiks tiek pagarināts uz defektu izlabošanas laika periodu. Strīdus gadījumā par garantijas laika pagarinājumu, tiek pieņemts, ka būvdarbu defekts bija jānovērš 15 darba dienās pēc rakstiskas pretenzijas saņemšanas dienas.

10. Nepārvarama vara

10.1. Līguma izpratnē nepārvarama vara nozīmē notikumu, kas ir ārpus Puses pamatotas kontroles (tādi kā dabas katastrofas, avārijas, sabiedriskie nemieri, ārkārtas stāvoklis, valdības lēmumi, tai skaitā Projekta finansētāju lēmumi un tml.) un kas padara Pusei savu no šā Līguma izrietošo saistību izpildi par neiespējamu.

10.2. Puses nespēja pildīt kādu no savām saistībām saskaņā ar Līgumu netiks uzskatīta par atkāpšanos no Līguma vai saistību nepildīšanu, ja Puses nespēja izriet no nepārvaramas varas notikuma, ja Puse, kuru ietekmējis šāds notikums, ir veikusi visus pamatotos piesardzības pasākumus, veltījusi nepieciešamo uzmanību un spērusi pamatotos alternatīvos soļus, lai izpildītu Līguma noteikumus, un ir informējusi otru Pusi pēc iespējas ātrāk par šāda notikuma iestāšanos, ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.

10.3. Jebkurš periods, kurā Pusei saskaņā ar Līgumu ir jāveic kāda darbība vai uzdevums, ir pagarināms par periodu, kas pielīdzināms laikam, kurā Puse nespēja veikt šādu darbību nepārvaramas varas ietekmē.

10.4. Ja nepārvaramas varas apstākļi turpinās ilgāk par divām nedēļām, Pusēm jāvienojas par saistību izpildes atlikšanu, izbeigšanu vai turpināšanas procedūru.

10. Līguma darbības termiņš

11.1. Līgums stājas spēkā pēc tā abpusējas parakstīšanas, un darbojas līdz Līgumā noteikto saistību pilnīgai izpildei.

11.2. Izpildītājs ir tiesīgs saņemt Būvdarbu pabeigšanas laika pagarinājumu šādos gadījumos:

11.2.1. Pasūtītājs, vai viņa pilnvarota persona ir kavējusi vai apturējusi Būvdarbu veikšanu no Izpildītāja neatkarīgu iemeslu dēļ;

11.2.2. Būvdarba veikšanu ir kavējuši būtiski Būvprojekta grozījumi, vai to neatbilstības, kas nav Izpildītāja projektētas vai radītas;

11.2.3. Pasūtītājs nav veicis maksājumus atbilstoši Līguma nosacījumiem.

12. Līguma grozīšana un pārtraukšana

12.1. Līgumu var grozīt, papildināt vai mainīt Līguma nosacījumus atbilstoši Latvijas Republikā spēkā esošajos normatīvajos aktos noteiktajām normām, atbilstoši Publisko iepirkumu likumam, noformējot rakstisku Pušu vienošanos, kas ar tās abpusēju parakstīšanu kļūst par šā Līguma neatņemamu sastāvdaļu. Līguma noteikumu izmaiņas vai grozījumi maina vai kā citādi groza Līguma saturu tikai un vienīgi tiktāl, cik par to tieši abas Puses vienojušās, izdarot attiecīgos grozījumus.

12.2. Līgums var tikt pārtraukts (lauzts) tikai šajā Līgumā noteiktajā kārtībā vai Pusēm savstarpēji vienojoties.

12.3. Pasūtītājs vienpusēji ir tiesīgs pārtraukt visu Līguma vai tā daļas izpildi, ja Izpildītājs:

12.3.1. Līgumā noteiktajā termiņā nav uzsācis Būvdarbus;

12.3.2. Nepilda ar šo Līgumu uzņemtās saistības, tai skaitā neiesniedz nepieciešamos dokumentus;

12.3.3. neievēro Līguma noteikumus, Būvprojekta vai ar būvniecību saistīto normatīvo aktu prasības;

12.3.4. ar savām darbībām apdraud Būvobjektā esošo un/vai trešo personu drošību;

12.3.5. nespēj veikt darbus Līgumā noteiktajos termiņos;

12.3.7. ir atzīts par maksātnespējīgu.

12.4. Izpildītājs ir tiesīgs vienpusēji pārtraukt Līguma saistību izpildi, ja:

12.4.1. Pasūtītājs nepilda ar šo Līgumu uzņemtās saistības;

12.4.2. Ar savu rīcību apzināti traucē būvdarbu veikšanu un/vai Līguma saistību izpildi.

12.5. Līgumsaistību izpilde tiek izbeigta pirms termiņa, ja Puse, kura ierosina lauzt līgumu, otrai Pusei ir nosūtījusi rakstveida brīdinājumu-paziņojumu (ierakstītu pasta sūtījumu) par saistību neizpildīšanu, norādot saprātīgu termiņu pārkāpumu novēršanai, un vainīgā Puse noteiktajā termiņā nav novērsusi pārkāpumu.

12.6. Līguma pārtraukšana Līguma 12.3. punktā minētajā gadījumā neierobežo Pasūtītāja tiesības uz zaudējumu atlīdzību vai līgumsodu.

12.7. Ja Puses izmanto tiesības vienpusēji lauzt līgumu, Puses sastāda atsevišķu aktu par faktiski izpildīto Būvdarbu apjomu un to vērtību. Pasūtītājs pieņem Būvdarbus tādā apjomā, kādā tie ir veikti (un tos objektīvi ir iespējams pieņemt), atbilst Līgumam un ir turpmāk izmantojami.

12.8. Līguma pārtraukšanas gadījumā Izpildītājs pēc iespējas ātrāk vai arī noteiktajā datumā pārtrauc Būvdarbus, veic visus pasākumus, lai Būvobjekts un Būvdarbi tiktu atstāti nebojātā, drošā stāvoklī un atbilstoši normatīvo aktu prasībām, sakopj būvlaukumu un nodod Pasūtītājam uz darbiem attiecināmo dokumentāciju, nodrošina, lai Izpildītāja personāls atstātu Būvobjektu, kā arī veic citas darbības, par kurām Puses ir vienojušās.

13. Strīdu izskatīšanas kārtība

13.1. Visus strīdus, kas izriet vai rodas saistībā ar Līgumu vai tā interpretāciju, Puses apņemas risināt pārrunu ceļā.

13.2. Jebkura strīda risināšanai Pušu starpā par jautājumiem, kas izriet no Līguma un ko neizdodas atrisināt pārrunu ceļā 20 (divdesmit) darba dienu laikā pēc tam, kad viena no Pusēm saņēmusi otras Puses rakstisku pieprasījumu šādam risinājumam, jebkura no Pusēm ir tiesīga vērsties tiesā. Strīda risināšana notiks saskaņā ar Latvijas Republikā spēkā esošajiem normatīvajiem aktiem.

14. Citi noteikumi

14.1. Ar šo Līgumu Puses vienojas, ka Līgumā noteiktās tiesības un pienākumi ir personiski un cieši saistīti ar Pusēm, un to cesija vai cita nodošana vai subordinēšana nav pieļaujama.

14.2. Ja kāds no Līguma noteikumiem var izrādīties nelikumīgs vai nesaistošs, tas neietekmēs ar Līgumu noteiktās Pušu saistības un tiesības kopumā.

14.3. Pusēm ir jāinformē vienai otra 3 (trīs) darba dienu laikā par savu rekvizītu (nosaukuma, adreses, norēķinu rekvizītu un tml.) un Pušu kontaktpersonu maiņu rakstiski, apstiprinot ar parakstu. Šādā gadījumā atsevišķi Līguma grozījumi netiek gatavoti.

14.4. Līgums ir sastādīts, stājas spēkā un tiek izpildīts, kā arī Pušu savstarpējās attiecības tiek regulētas un skaidrotas saskaņā ar Latvijas Republikā spēkā esošajiem normatīvajiem aktiem.

Ja kāda no Pusēm nav izmantojusi Līgumā paredzētās tiesības vai cita veida tiesiskās aizsardzības līdzekļus, netiks uzskatīts, ka Puse ir atteikusies no šo tiesību vai tiesiskās aizsardzības līdzekļa izmantošanas turpmāk.

14.5. Līgums sastādīts un parakstīts 2 (divos) oriģinālos eksemplāros, abi eksemplāri ir ar vienādu juridisko spēku. Viens no Līguma eksemplāriem atrodas pie Pasūtītāja, bet otrs – pie Izpildītāja.

14.6. Līgumam ir divi pielikumi:

14.6.1. Finanšu piedāvājums 1.daļai uz 1 lapas;

14.6.2. Tāmes 1.daļai uz 5 lapām,

ir šā Līguma neatņemamas sastāvdaļas un ir Pusēm saistoši Līguma izpildē.

15. Pušu rekvizīti UN PARAKSTI

|  |  |
| --- | --- |
| Pasūtītājs | Izpildītājs |
| Rucavas novada dome  Reģ.nr.90000059230  Juridiskā adrese: ‘’Pagastmāja’’, Rucava,  Rucavas novads, LV-3477  Tālr.634 67054, fax 634 61186  e-pasts: dome@rucava.lv  Banka: xxxxxx  Kods: xxxxxx  Norēķinu konts: xxxxxx | SIA „EMPOWER”  Reģ.nr.50003563201  Juridiskā adrese: Sila iela 1a,  Rīga, LV-1057  Tālr.67728028, fax 67728729  e-pasts [empower@empower.lv](mailto:empower@empower.lv)  Banka: xxxxxx  Kods: xxxxxx  Norēķinu konts: xxxxxx |
| Priekšsēdētājs \_\_\_\_\_\_\_\_\_J.Veits | Valdes priekšsēdētājs\_\_\_\_\_\_\_\_\_\_ Ģ.Galzons |

24.09.2017.